OP EN AF: Marlo en Nicole uiteindelik saam voor die kamera | Netwerk24
Deur SZ Minnaar 24 Januarie 2020 10:33
Die akteurs Marlo Minnaar en Nicole Fortuin is geensins vreemdelinge vir mekaar nie, tog het hulle nog nooit saam voor die kamera verskyn nie. In Netwerk24 se nuwe blitsreeks Op en af het hulle uiteindelik die kans gekry deur die jong getroude paartjie, Charlie en Ilse Daniels, te speel. SZ Minnaar het met hulle daaroor gesels.
Minnaar en Fortuin sê dat hulle al vriende is nog lank voordat daar sprake van Op en af was.
“Ons ken mekaar nou al lank van raakloop, sosiale geleenthede, die bedryf en so,” verduidelik Minnaar.
“Nicole is ’n ongelooflike mens en sy is professioneel en baie toegewyd aan haar werk.”
Op en af bestaan uit 65 episodes en die hele reeks is verlede jaar in net vier weke geskiet. Minnaar sê dit het beteken dat hulle soms tot 17 tonele op ’n dag geskiet het. Hy sê ook Fortuin wou gereeld woorde oefen en “oppit” wees om die tonele “so volmaka as moontlik” te kry.
“Dit spoor jóú dan ook aan om meer te gee.”
Marlo Minnaar vertolk die rol van Charlie Daniels in Netwerk24 se blitsreeks, Op en Af.
Dit is ook die eerste keer dat Minnaar en Fortuin komedie voor die kamera aanpak. Fortuin sê dit het Op en af vir haar soos ’n opwindende uitdaging laat voel om dit saam met Minnaar aan te pak.
“Ek het veilig gevoel om te speel, te leer en kreatief te wees en ons het baie gelag.”
Minnaar sê dit was ’n goeie leerskool en lekker ervaring om so aan die diep kant ingegooi te word.
“Ek was verskriklik bang vir komedie op televisie, want ek het gedink dit is die moeilikste ding om te speel. Jy weet nie noodwendig waar die parameters is nie. Dit kan baie maklik platval of nie snaaks wees nie of jy kan maklik oorspeel.”
Minnaar sê dit het ook baie gehelp om met Liezl Spies (die regisseur) te werk. Sy het glo vir hom gesê: “Gaan net groot en ek sal jou terugtrek en as ek niks sê nie, weet jy jy het goeie werk gedoen.”
Minnaar sê dit het hom net ’n dag gevat om oor die aanvanklike angs te kom, maar toe kom die komedie natuurlik.
Charlie en Ilse
Minnaar se karakter Charlie is ’n makelaar en werk op sy skootrekenaar van die huis af. Hy wil Charlie nie as ’n bleeksiel beskryf nie, maar hy sê Charlie is “socially akward”, teruggetrokke en kan baie vinnig deur Ilse of sy vriende omgepraat word.
Oor die ooreenkomste tussen hom en sy karakter, sê Minnaar dat hy soos Charlie baie skrikkerig is om kanse te vat en sal eerder twee keer dink.
“Charlie sal ook alles doen om sy vrou tevrede te stel – nie dat ek op die oomblik ’n vrou het nie,” skerts hy.
“Charlie en Ilse is jonk en ’n goeie voorbeeld van youth is wasted on the young. Ons neig om so baie oor die lewe te stres as jy jonk is om die volmaakte lewe te lei. Leef en laat leef eerder.”
Oor Ilse sê Fortuin: “Ek sal waarskynlik vir Ilse aanmoedig om so eerlik as moontlik te wees oor wie sy vir haarself en haar man is. Sy probeer die heeltyd vir almal jok! Ilse moet haar ook daaraan herinner dat sy liefde waardig is.”